Ackers steek tong uit, en dis om van te huilJohan Ackermann – Gloucester maak onder hom nou stem dik (Foto: Facebook Johan Ackermann) Sal dίt nie ironies wees nie, en nóg ʼn klap in die Suid-Afrikaanse rugbybase se gesig? Dis nou as die Engelse rugbybase ná die Wêreldbekertoernooi van 2019 vir Johan Ackermann as afrigter oorweeg om die leisels by Eddie Jones as hoofafrigter te neem, en sommer ook sy seun Ruan Ackermann vir die span te oorweeg. Gloucester, wat in die 2016-’17-seisoen negende uit 12 spanne in die Engelse Premierliga geëindig het, het Vrydagaand op Kingsholm vir Saracens, wat gelaai was met Engelse en Skotse toetsspelers en oud-Bokke, soos Schalk Brits, Schalk Burger en Vincent Koch, met 23-17 geklop nadat Ackermann sowat drie maande gelede as hoofafrigter oorgeneem het. En om die kroon te span, is Ruan Ackermann as speler van die wedstryd aangewys. Dis nogal ironies dat daar geskarrel is om ŉ plaasvervanger vir die beseerde agtsteman Warren Whiteley in die Bokspan te vind, dat Uzair Cassiem die jawoord in die Rugbykampioenskap gekry het, maar dat Ruan Ackermann oor die hoof gesien is en toe saam met pa na Engeland oorgeskuif het. Gloucester het ná sy sege tot die derde posisie op die puntelys opgeskuif, voor swaargewigte soos Leicester, Bath en Harlequins. Gloucester was rustyd met 3-9 agter nadat hulle Saracens se aanslae op hul doellyn moes afweer. Maar ná rustyd het hulle tot die aanval oorgegaan, die vaste fasette begin oorheers en die spel gerek. Dit was nie toestande wat hardlooprugby bevorder het nie, want dit was grys, koud en natterig. Maar hulle het dit reggekry, want die spelers speel met selfvertroue, glo al hoe meer in hulself en in die spelpatroon, want hul vaardighede verbeter en word weekliks opgeskerp. Nou bly die groot vraag: hoekom is Ackermann laat gaan? SA rugby pluk die wrange vrugte, want hulle moes hom reeds verlede jaar (nie net met die afgewaterde A-span wat slegs een of twee wedstryde per jaar en ŉ week se voorbereiding speel nie) beloon het.